ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 38/2546

เรื่อง   หลักเกณฑ์ และเงื่อนไขในการผ่อนผันเกี่ยวกับ  
คุณสมบัติของผู้จัดการกองทุนส่วนบุคคล 

                                     

                   ตามที่ได้มีการผ่อนคลายข้อกําหนดเกี่ยวกับคุณสมบัติของบุคคลที่อาจขอรับความเห็นชอบเป็นผู้จัดการกองทุนส่วนบุคคล โดยกําหนดไว้ว่า ในกรณีที่ผู้ขอรับความเห็นชอบเป็นบุคคลที่ดํารงตําแหน่งเป็นผู้จัดการหรือผู้อํานวยการฝ่ายที่ดูแลรับผิดชอบสายงานที่เกี่ยวกับการจัดการลงทุนของบริษัทจัดการ หากบุคคลดังกล่าวมีคุณสมบัติประการอื่นที่แสดงถึงความเป็นผู้มีความรู้ความสามารถตามหลักเกณฑ์และเงื่อนไขที่สํานักงานประกาศกําหนด ให้ได้รับผ่อนผันคุณสมบัติที่ต้องผ่านการทดสอบความรู้ตามที่กําหนด นั้น 

                   อาศัยอํานาจตามความในข้อ 3 วรรคสอง แห่งประกาศคณะกรรมการกํากับหลักทรัพย์และตลาดหลักทรัพย์  ที่ กน. 24/2544 เรื่อง  หลักเกณฑ์ เงื่อนไข และวิธีการในการให้ความเห็นชอบผู้จัดการกองทุนส่วนบุคคล และการจัดการกองทุนส่วนบุคคลของผู้จัดการกองทุนส่วนบุคคล  ลงวันที่14 กันยายน พ.ศ. 2544 ซึ่งแก้ไขเพิ่มเติมโดยประกาศคณะกรรมการกํากับหลักทรัพย์และตลาดหลักทรัพย์  ที่ กน. 39/2546 เรื่อง  หลักเกณฑ์ เงื่อนไข และวิธีการในการให้ความเห็นชอบผู้จัดการกองทุนส่วนบุคคล และการจัดการกองทุนส่วนบุคคลของผู้จัดการกองทุนส่วนบุคคล (ฉบับที่ 2) ลงวันที่ 3 ธันวาคม พ.ศ. 2546 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

                   “ประกาศ ที่ กน. 24/2544” หมายความว่า ประกาศคณะกรรมการกํากับหลักทรัพย์และตลาดหลักทรัพย์  ที่ กน. 24/2544  เรื่อง หลักเกณฑ์ เงื่อนไขและวิธีการในการให้ความเห็นชอบผู้จัดการกองทุนส่วนบุคคล และการจัดการกองทุนส่วนบุคคลของผู้จัดการกองทุนส่วนบุคคล  ลงวันที่ 14 กันยายน พ.ศ. 2544 และที่แก้ไขเพิ่มเติม 

                   “ผู้ขอรับความเห็นชอบ” หมายความว่า  ผู้ขอรับความเห็นชอบเป็นผู้จัดการกองทุนส่วนบุคคล

                   “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ในกรณีที่ผู้ขอรับความเห็นชอบเป็นบุคคลที่ดํารงตําแหน่งเป็นผู้จัดการ หรือผู้อํานวยการฝ่ายที่ดูแลรับผิดชอบสายงานที่เกี่ยวกับการจัดการลงทุนของบริษัทจัดการ ให้บุคคลดังกล่าวได้รับยกเว้นคุณสมบัติตามข้อ 3(3) และ(5)  แห่งประกาศ ที่ กน. 24/2544  หากปรากฏว่าบุคคลดังกล่าวมีคุณสมบัติดังนี้

                   (1)   ผ่านการอบรมหลักสูตรความรู้ทั่วไปเกี่ยวกับกฎหมายว่าด้วยหลักทรัพย์และตลาดหลักทรัพย์ กฎระเบียบที่เกี่ยวข้อง รวมทั้งจรรยาบรรณและมาตรฐานในการประกอบวิชาชีพที่จัดโดยสมาคม หรือสถาบันฝึกอบรมอื่นที่สํานักงานให้การยอมรับ  หรือ

                   (2)   มีประสบการณ์ด้านการให้คําแนะนําเกี่ยวกับการลงทุนหรือการจัดการลงทุนในตลาดการเงินไม่น้อยกว่าสามปี และได้ศึกษาคู่มือการปฏิบัติงานของบริษัทจัดการที่มีเนื้อหาอย่างน้อยเกี่ยวกับความรู้ทั่วไปเกี่ยวกับกฎหมายว่าด้วยหลักทรัพย์และตลาดหลักทรัพย์  กฎระเบียบที่เกี่ยวข้อง  รวมทั้งจรรยาบรรณและมาตรฐานการประกอบวิชาชีพ โดยได้มีการลงนามรับรองว่าได้ศึกษาคู่มือดังกล่าวแล้ว


ข้อ ๓ ให้ผู้รับความเห็นชอบเป็นผู้จัดการกองทุนส่วนบุคคลตามข้อ 2(2) เข้ารับการอบรมหลักสูตรตามข้อ 2(1) ในโอกาสแรกที่กระทําได้ ทั้งนี้  ภายในหนึ่งปีนับแต่วันที่ได้รับความเห็นชอบเป็นผู้จัดการกองทุนส่วนบุคคล


ข้อ ๔ ประกาศนี้ให้ใช้บังคับตั้งแต่วันที่ 16 ธันวาคม พ.ศ. 2546 เป็นต้นไป


ผู้มีอํานาจลงนาม - ประกาศ   ณ  วันที่  9 ธันวาคม พ.ศ. 2546

 

 

 

                                                      (นายประสาร  ไตรรัตน์วรกุล)

                                                                 เลขาธิการ

                                     สํานักงานคณะกรรมการกํากับหลักทรัพย์และตลาดหลักทรัพย์